
Na podlagi petega odstavka 29. člena Zakona o stvarnem premoženju države in samoupravnih lokalnih skupnosti (Uradni list RS, št. 11/18, 79/18 in 78/23 - ZORR) ter 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne ________ sprejel naslednji
SKLEP
o soglasju k osnutku besedila Pogodbe o nakupu nepremičnin

1.
Mestni svet Mestne občine Nova Gorica daje soglasje k osnutku besedila Pogodbe o nakupu nepremičnin posebnih delov stavbe ID znak stavbe 2304-1289-46, 2304-1289-47, 2304-1289-48, 2304-1289-49 in 2304-1289-50, ki je priloga tega sklepa.
2.
Ta sklep velja takoj.

Priloga:
· osnutek Pogodbe o nakupu nepremičnin

Urad direktorja
Trg Edvarda Kardelja 1, 5000 Nova Gorica

Obrazložitev
Zakon o stvarnem premoženju države in samoupravnih lokalnih skupnosti (ZSPDSLS-1, Uradni list RS, št. 11/18, 79/18 in 78/23 - ZORR) v petem odstavku 29. členu določa, da je organ, odgovoren za izvrševanje proračuna samoupravne lokalne skupnosti, za pravne posle ravnanja, pri katerih izhodiščna, izklicna ali pogodbena vrednost presega 500.000 €, dolžan pred javno objavo izvedbe postopka ravnanja pridobiti predhodno pisno soglasje sveta samoupravne lokalne skupnosti k osnutku besedila pravnega posla. Pravni posli nad 500.000 €, ki so sklenjeni brez predhodnega soglasja sveta samoupravne lokalne skupnosti, so nični. Svet samoupravne lokalne skupnosti o izdaji soglasja, ki je obvezna priloga pravnega posla, odloči na prvi naslednji seji po prejemu osnutka besedila pravnega posla, pri čemer mora imeti svet samoupravne lokalne skupnosti na voljo dovolj časa za seznanitev s pravnim poslom.
Razlogi za investicijsko namero izhajajo iz obstoječega stanja spodbujanja podjetništva, izboljšanja konkurenčnosti regije in spodbujanja ustanavljanja novih podjetij. Osnovni namen inkubatorjev je zagotoviti pogoje za razvoj in rast podjetij, ki gradijo podjetniško skupnost in krepijo verigo vrednosti na svojem področju, hkrati pa so pomembni zaposlovalci na lokalni, regionalni in državni ravni. Ključno je, da imajo mladi podjetniki podporno okolje, ki jim omogoča zagon, rast in razvoj.
Mestna občina Nova Gorica z nakupom nepremičnin, na naslovu Erjavčeva ulica 2, Nova Gorica, in sicer posebnih delov stavbe ID znak stavbe 2304-1289-46, 2304-1289-47, 2304-1289-48, 2304-1289-49 in 2304-1289-50 zasleduje sledeče cilje:
1. Reševanje ključnih gospodarskih in demografskih izzivov regije
· Gospodarska preobrazba in odliv kadrov: Mestna občina Nova Gorica se že vrsto let sooča z izzivi gospodarske preobrazbe ter izgubo kakovostnih delovnih mest. Zaradi pomanjkanja ustreznih priložnosti narašča delež dnevnih migracij delovno aktivnega prebivalstva v druge občine in tujino.  
· Potreba po podpori naprednim tehnologijam: Mestna občina in širša Goriška regija potrebujeta ustrezno infrastrukturo za zagon ter rast novih podjetij z visoko dodano vrednostjo, s poudarkom na podjetništvu globokih tehnologij (deep tech) ter zelenih/trajnostnih inovacijah.
· Ustvarjanje novih delovnih mest: Delovanje inkubatorja bo v 3 letih po zaključku omogočilo zagon in preživetje novih podjetij na trgu, dvig podjetniškega znanja ter ustvarjanje novih stabilnih zaposlitev v regiji.
2. Zagotovitev ustrezne prostorske in infrastrukturne podpore
· Zagotovitev namenskih površin: Z nakupom delov stavbe bo občina pridobila 966,40 m² skupne notranje površine za namene vzpostavitve regijskega inkubatorja (pisarne, prostori za sodelovanje/co-working, delavnice in izobraževalni prostori).  
· Optimalna lokacija: Objekt na Erjavčevi ulici 2 v samem centru Nove Gorice ponuja vrhunsko dostopnost in mikro-lokacijo za povezovanje raziskovalnih, izobraževalnih ter industrijskih deležnikov v mestu in čezmejnem prostoru.  
3. Družbeno-ekonomski učinki
· Razvojno-gospodarsko področje:
· Pospeševanje podjetništva in socialnega podjetništva.
· Zniževanje raziskovalno-razvojnih (ekosistemskih) stroškov za podjetja in javni sektor.
· Ustvarjanje višje dodane vrednosti ter komercializacija inovacij na področju globoke tehnologije (»deep tech«), zelenega prehoda in krožnega gospodarstva.
· Povečanje konkurenčnosti gospodarstva in spodbujanje zagona novih »deep tech« podjetij.
· Inovacije, razvoj in tehnološki procesi:
· Optimizacija podjetniškega in inovacijskega ekosistema.
· Prenos znanja ter tehnologij med raziskovalnimi institucijami in gospodarstvom (dvig kompetenc in digitalnih veščin).
· Trajnostni razvoj: zmanjšanje emisij toplogrednih plinov ter prilagajanje podnebnim spremembam.
· Sistemsko upravljanje intelektualne lastnine in spodbujanje medinstitucionalnega povezovanja.
· Človeški viri in družbeno-socialno področje:
· Ustvarjanje novih delovnih mest z visoko dodano vrednostjo.
· Izobraževanje visokokvalificiranih kadrov na področju »deep tech« tehnologij.
· Večja socialna vključenost in kohezija z omogočanjem dostopa do podjetniških virov.
· Dvig inovativnosti in povezovanje znanja, umetnosti ter kulturnih in ustvarjalnih industrij z drugimi sektorji gospodarstva.
4. Finančna upravičenost
· Učinkovitost investicije (adaptacija namesto novogradnje): Prostori v obstoječi stavbi omogočajo izvedbo vzdrževalnih del z namenom ureditve prostorov novega regijskega podjetniškega inkubatorja brez potrebe po pridobivanju novih gradbenih dovoljenj, kar pospeši izvedbo projekta. 
· Sofinanciranje iz EU sredstev: Nakup nepremičnine in urejanje prostorov sta ključni del projekta v okviru Dogovora za razvoj regij (PEKP 21–27), ki omogoča pridobitev do 70 % upravičenih sredstev iz nepovratnih virov Evropskega sklada za regionalni razvoj (ESRR) in proračuna RS.  
Projekt »Inkubator Goriške regije Nova Gorica - Center« se bo financiral iz naslova Dogovora za razvoj regij (DRR). Vrednost nakupa dela/delov objekta v skupni neto površini 966,40 m2 znaša 1.448.633,60 EUR brez DPN. 
Nakup opredeljenih delov stavbe na Erjavčevi ulici 2 predstavlja nujen infrastrukturni pogoj za vzpostavitev regijskega podjetniškega inkubatorja. S tem bo Mestna občina Nova Gorica ustvarila podporno okolje za razvoj inovativnih podjetij, zaustavila beg možganov ter okrepila vlogo mesta kot gospodarskega in razvojnega središča Goriške regije.
Mestnemu svetu Mestne občine Nova Gorica predlagamo, da predloženi sklep obravnava in sprejme.

Pripravila
	Levi podpisnik
	Desnik podpisnik

	Marko Mikulin
	Aleš Markočič

	vodja Razvojne pisarne
	direktor občinske uprave





Priloga:
· Osnutek Pogodbe o nakupu nepremičnin

